Komitee aangestel om artikel 25 van die Grondwet te wysigFoto: Magda Ehlers/Pexels.com Die Nasionale Vergadering het Donderdag ingestem om ŉ veelparty ad hoc-komitee aan te stel om te begin met wetgewing om artikel 25 van die Grondwet te wysig. Die komitee sal op 31 Maart 2020 terugvoer gee aan die Nasionale Vergadering. Die komitee sal bestaan uit 11 lede wat kan stem en 14 lede wat nie kan stem nie, het Moloto Mothapo, woordvoerder van die parlement, in ŉ verklaring gesê. Lede wat kan stem sal gekies word uit die ANC (6), DA (2), EFF (1) en ander partye (2). Die 14 lede wat nie kan stem nie, sal gekies word uit die ANC (2), DA (1), EFF (1) en ander partye (10). Die ad hoc-komitee sal al die algemene magte hê van parlementêre komitees, kragtens reël 167 van die Reëls van die Nasionale Vergadering. Die vyfde demokratiese parlement het ingestem om dié komitee aan te stel. Die komitee kon egter nie sy taak voltooi teen die tyd wat die vyfde demokratiese parlement ontbind is nie. Die aanbeveling is gemaak dat die sesde parlement die saak sal afhandel. Die besluit om dié ad hoc-komitee aan te stel, volg ná die parlement in Desember 2018 ŉ verslag van die grondwetlike hersieningskomitee aanvaar het om artikel 25 van die Grondwet te hersien. Die verslag het aanbeveel dat die parlement artikel 25 van die Grondwet moet wysig om eksplisiet te stel wat implisiet in die Grondwet opgeneem is, wat betref die onteiening van grond sonder vergoeding, as ŉ regmatige opsie vir grondhervorming om “geskiedkundige foute reg te stel wat deur die arbitrêre onteiening van grond veroorsaak is”.